স্টাফ রিপোর্টার ॥ বরিশালে বিদ্যালয়ের বেতনের টাকা দিতে না পারায় মায়ের সঙ্গে অভিমান করে গলায় ফাঁস দিয়ে আত্মহত্যা করলো সোনিয়া আক্তার (১৩)। গতকাল বৃহস্পতিবার বেলা ১১টায় নিজ ঘর থেকে তার ঝুলন্ত মৃতদেহ উদ্ধার করেছেন স্বজনরা। পরে পুলিশ গিয়ে লাশ উদ্ধার করে ময়না তদন্তের জন্য মর্গে পাঠায়। সোনিয়া আক্তার নগরীর ২৭ নম্বর ওয়ার্ডের রুইয়া এলাকায় নওগাঁও মাধ্যমিক বিদ্যালয়ের ৭ম শ্রেণির ছাত্রী ছিলো। বাবা ও মায়ের বিচ্ছেদ হওয়ার পর সোনিয়া রুইয়ার পোল এলাকায় মা ফুল বানুর সঙ্গে থাকতো। ফুল বানু দিন মজুরের কাজ করে জীবিকা চালাতেন। বাবা জামাল রাঢ়ী অন্যত্র থাকতেন বলে স্থানীয় সূত্র জানিয়েছে। মা ফুল বানু জানান, বিদ্যালয়ের বেতন দিতে না পারায় শিক্ষকরা তাকে প্রায়ই বকাঝকা দিতেন। গতকাল সকালে সোনিয়া মায়ের কাছে বেতনের টাকা চায়। এসময় মায়ের সঙ্গে তার বাদানুবাদ হয়। পরে মা ফুলবানু মেয়েকে ঘরে রেখে অন্যত্র যান। ঘণ্টাখানেক পর ফিরে এসে ঘরের আড়ার সঙ্গে ঝুলন্ত অবস্থায় দেখতে পান মেয়েকে। স্থানীয় বাসিন্দা হালিম মহুরি বলেন, নওগাঁও মাধ্যমিক বিদ্যালয়ের শিক্ষকরা অধিকাংশ সময়েই শিক্ষার্থীদের সাথে অন্যায় আচরণ করেন। ছাত্রী সনিয়া এই কারণেই আত্মহত্যা করেছে। কোতোয়ালী মডেল থানার ওসি (তদন্ত) মো: আসাদ জানান, সোনিয়ার মৃত্যুর ঘটনায় অপমৃত্যু মামলা দায়ের করা হয়েছে। ময়না তদন্ত প্রতিবেদন ছাড়া তার মৃত্যুর সঠিক কারণ নিশ্চিত করে বলা যাবে না।